text: ওয়াশিংটনের শপিংমলে হামলাকারী সন্দেহে আটক ১...-409086 | কালের কণ্ঠ | kalerkantho
  ওয়াশিংটনের শপিংমলে হামলাকারী সন্দেহে আটক ১
  ২৫ সেপ্টেম্বর, ২০১৬ ১০:০৪
  যুক্তরাষ্ট্রের ওয়াশিংটন অঙ্গরাজ্যের বার্লিংটন শহরের কাসকেড শপিংমলে হামলাকারী সন্দেহে একজনকে আটক করেছে স্থানীয় নিরাপত্তা বাহিনী। স্থানীয় সময় শনিবার রাতে রাজ্যের ওয়াক হারবার শহর থেকে ২০ বছর বয়সী ওই ব্যক্তি আটক করা হয়। রাস্তা দিয়ে হাঁটার সময় গতিবিধি সন্দেহজনক মনে হলে তাকে পাকড়াও করে নিরাপত্তা বাহিনী।
  প্রাথমিকভাবে এ হামলার কারণ এবং উদ্দেশ্য সম্পর্কে কিছু জানা না গেলেও পুলিশের এক কর্মকর্তা জানান, হামলাকারীকে আটক করতে অভিযান অব্যাহত রয়েছে। শহরের একজন পুলিশ কর্মকর্তা বলছেন, তাকে পারসন অব ইন্টারেস্ট হিসেবে আটক করা হয়েছে। গত শুক্রবার উত্তর সিয়াটেল শহর থেকে ১০৫ কিলোমিটার দূরে বার্লিংটনের ওই শপিংমলে বন্দুকধারীর গুলিতে প্রথমে চারজন নিহত হন। পরে নিহত হন আরও একজন।
  শনিবার পুলিশ একজনের ছবি প্রকাশ করে জানায়, তারা কালো পোশাক পরিহিত ও রাইফেলধারী সশস্ত্র ওই হিস্পানিক (অভিবাসী) সন্দেহভাজনকে খুঁজছে। তাকে সর্বশেষ বার্লিংটোনের কাসকেড মলের কাছে ইন্টারস্টেট ৫ (আন্তরাজ্য মহাসড়ক) এর দিকে হেঁটে যেতে দেখা যায়।